Παράγοντες που σχετίζονται με την εξάλειψη του αποικισμού Gram-αρνητικών μικροβίων ανθεκτικών στις καρβαπενέμες σε παιδιά και νεογνά
Authors: Δάρδα Βιολέττα-Μαγδαληνή 
Published: July 2023

Εισαγωγή: Η παρατεταμένη χορήγηση καρβαπενεμών μπορεί να μετατρέψει το έντερο σε δεξαμενή ανθεκτικών βακτηρίων. Υπάρχουν μελέτες ενηλίκων σχετικά με τον ρυθμό εξάλειψης του αποικισμού των βακτηρίων αυτών και τους παράγοντες που δυσχεραίνουν την εξάλειψη του, ωστόσο υπάρχουν ελλιπή δεδομένα στα παιδιά, και τα ευρήματα των ενηλίκων ενδέχεται να διαφοροποιούνται στους παιδιατρικούς ασθενείς. Σκοπός: Η κατανόηση της αυτόματης εξάλειψης του αποικισμού Gram-αρνητικών ανθεκτικών στις καρβαπενέμες (CRGNB) στα νεογνά και στα παιδιά όσον αφορά: α) τους παράγοντες που σχετίζονται με παρατεταμένο CRGNB-αποικισμό, β) το ρυθμός της αυτόματης εξάλειψης του CRGNB-αποικισμού, γ) την συσχέτιση τουCRGNB-αποικισμού με την εκδήλωση CRGNB-λοίμωξης, δ) τη σύγκριση της PCR έναντι τριών καλλιεργειών. Μεθοδολογία: Πρόκειται για προοπτική μελέτη κοόρτης που διεξήχθη στο Ιπποκράτειο νοσοκομείο, Θεσσαλονίκη. Νοσηλευόμενοι κατά την περίοδο 2018-2019, 1 ημέρας-16 ετών, CRGNB-αποικισμένοι συμπεριλήφθηκαν στη μελέτη. Λαμβάνονταν καλλιέργειες ορθικού επιχρίσματος εβδομαδιαία για όσο νοσηλεύονταν οι ασθενείς και μηνιαία μετά το εξιτήριο, για δώδεκα μήνες. Μικροβιολογική εξάλειψη ορίστηκε η παρουσία τουλάχιστον τριών συνεχόμενα αρνητικών καλλιεργειών ορθικού επιχρίσματος, οι οποίες απείχαν μεταξύ τους τουλάχιστον μια εβδομάδα. Καταγράφηκαν τα δημογραφικά στοιχεία των ασθενών, τα κλινικά χαρακτηριστικά τους, τυχόν φαρμακευτική αγωγή που λάμβαναν και η χρήση ξένων σωμάτων. Διερευνήθηκαν οι παράγοντες που παρατείναν τον αποικισμό. Καταγράφηκε η διάρκεια του αποικισμού και η ανάπτυξη CRGNB-λοίμωξης και υπολογίστηκε το ποσοστό των ασθενών που ανέπτυξαν CRGNB-λοίμωξη και οι παράγοντες που συσχετίστηκαν με την εμφάνιση λοίμωξης. Στους ασθενείς που εμφανίζονταν θετική καλλιέργεια ορθικού επιχρίσματος μετά από τουλάχιστον τρεις συνεχόμενα αρνητικές, διενεργούνταν επιπλέον PCR ανάλυση για τις καρβαπενεμάσες KPC-2, VIM-2, OXA-48 και NDM-1. Αποτελέσματα: Στη μελέτη συμπεριλήφθηκαν 130 ασθενείς (διάμεση ηλικία:1,3 μήνες, τεταρτημόρια Q1-Q3:0,8-6,9 μήνες). Από αυτούς τους ασθενείς, 66 ήταν νεογνά (διάμεση ηλικία:12.6 ημέρες, Q1-Q3:4-17,5 ημέρες). Παράγοντες που παρατείναν τον αποικισμό ήταν η υποκείμενη ανοσοανεπάρκεια (Hazard ratio [HR]:0.52, 95%CI:0.31-0.87), η χρήση καρβαπενεμών (HR:0,52, 95%CI:0,30-0,91), αναστολέων της αντλίας πρωτονίων (PPIs) (HR:0,39, 95%CI:0,24-0,64) και η διάρκεια τους, η διάρκεια νοσηλείας (HR:0,90, 95%CI:0,81-0,92, ανά 10 ημέρες), ο αριθμός επαναλαμβανόμενων νοσηλειών (HR:0,90, 95%CI:0,86-0,96), η χειρουργική επέμβαση κοιλιακής χώρας (HR:0,33, 95%CI:0,17-0,65), η χρήση ουροκαθετήρα (HR:0,42, 95%CI:0,24-0,76) και η διάρκεια χρήσης στεροειδών (HR: 0,86, 95%CI: 0,84-0,88, ανά 10 ημέρες). Στο 51,6% των >30ημερών και το 91% των νεογνών επιτεύχθηκε εξάλειψη του αποικισμού, εντός 6 μηνών, και στο 89% των >30 ημερών και το 100% των νεογνών εντός 12 μηνών. Λοίμωξη ανέπτυξαν 42 (33,9%) ασθενείς. Η παράταση του αποικισμού πάνω από 6 μήνες (odds ratio [OR]:7,75, 95%CI:2,10–28,58), η διάρκεια χορήγησης αντιβιοτικών ευρέως φάσματος (OR:1,22, 95% CI:1,11–1.34) και η παρεντερική διατροφή (OR:4,53, 95% CI: 1,14–17,94) συσχετίστηκαν με την ανάπτυξη CRGNB-λοίμωξης. Δύο ασθενείς (1,5%) είχαν θετική PCR μετά από 3 συνεχόμενα αρνητικές καλλιέργειες. Συμπέρασμα: Οι καρβαπενέμες, τα PPIs, τα στεροειδή, ο ουροκαθετήρας, η ανοσοανεπάρκεια, η διάρκεια νοσηλείας, ο αριθμός των επαναλαμβανόμενων νοσηλειών, και η χειρουργική επέμβαση κοιλιακής χώρας παρατείναν τον αποικισμό σε CRGNB-αποικισμένα παιδιά. Η αυτόματη εξάλειψη του CRGNB-αποικισμού επιτεύχθηκε στην πλειοψηφία των παιδιών εντός 12 μηνών και τα νεογνά το πέτυχαν νωρίτερα από τα παιδιά. Ένα μεγάλο ποσοστό αποικισμένων ασθενών μπορεί να αναπτύξει CRGNB-λοιμώξεις, επομένως οι αποικισμένοι ασθενείς θα πρέπει να παρακολουθούνται και τα μέτρα προστασίας να τηρούνται σχολαστικά.